Rembau, Negeri Sembilan

**Rembau** adalah sebuah daerah di Negeri Sembilan yang terletak di bahagian selatan bersempadan dengan negeri Melaka. Daerah Rembau berkeluasan 402.76 kilometer persegi atau 41,512 hektar dengan penduduk seramai 47,296 orang pada tahun 2020. Penduduk daerah ini majoritinya adalah petani, kakitangan kerajaan, pekerja perkilangan di kawasan perindustrian daerah atau di Seremban.

## Etimologi dan sejarah
Asal perkataan "Rembau" dipercayai diambil daripada nama sebatang pokok Merbau di sekitar Batang Nyamor, Kota. Pokok itu dipercayai sangat besar dan tinggi sehingga boleh menaungi beberapa kampung sehingga ke Sungai Ujong. 

Rembau dipercayai telah diduduki oleh orang Jakun atau juga digelar Biduanda. Namun, tarikh pembukaan Rembau yang paling tepat tidak dapat dipastikan. Menurut peta d'Eredia, Rembau telah berpenduduk sejak zaman Kesultanan Melayu Melaka dan menjadi pusat sosiobudaya dan politik bagi kawasan pedalaman Melaka. Melalui peta itu juga Rembau dibuktikan telah menjadi pusat pentadbiran Kerajaan Minangkabau yang terletak di pedalaman Melaka.

Orang Minangkabau mula berhijrah ke Rembau dari pantai timur Sumatera lalu tiba di Sang Hyang Hujung atau sekarang digelar Tanjung Tuan. Dari kawasan itu mereka mula mudik ke pedalaman mengikut Sungai Linggi, Sungai Rembau dan Sungai Penajis untuk sampai ke Rembau. Mereka telah diberi kuasa kependudukan dan kepercayaan daripada Kesultanan Johor. Terdapat dua pendapat mengenai tarikh penhijrahan mereka ke Rembau. Menurut T.J. Newbold, penghijrahan tersebut terjadi pada abad ke-12. P.E.L. Favre pula berpendapat bahawa penghijrahan tersebut terjadi pada tahun 1260, 100 tahun setelah pembukaan Temasik.

Selepas kejatuhan Melaka, Rembau menjadi naungan Kesultanan Johor. Namun, Johor tidak terlalu terlibat dalam urusan pentadbiran Rembau kerana Johor yang lebih menumpukan rampasan semula Melaka daripada Portugis. Hal ini menjadikan Rembau seperti wilayah yang bebas daripada mana-mana kerajaan dan merancakkan lagi penghijrahan orang Minangkabau ke sana. Setelah kedatangan ramai orang Minangkabau, timbullah pertelagahan antara penduduk setempat yang diketuai Batin Sekudai dengan penghijrah Minangkabau. Maka mereka bersepakat untuk melantik seorang pemimpin dari Suku Paya Bidara di Minangkabau. Maka Sultan Munim Syah II telah berkenan memilih Datuk Lela Balang dan adiknya, Datuk Laut Dalam. Namun, hanya Datuk Lela Balang berjaya tiba di Rembau manakala adiknya telah hanyut ke Jawa di laut. Setelah persepakatan penduduk Rembau dicapai, Datuk Lela Balang telah dikahwinkan dengan anak Batin Sekudai, Tok Bungkal yang telah diislamkan. Mereka dikurniakan seorang putera dan tiga anak perempuan.

Datuk Laut Dalam telah berkahwin dengan seorang wanita Jawa dan dikurniakan empat anak perempuan. Terkenangkan hasrat asalnya untuk ke Rembau, dia telah berangkat ke Rembau bersama isteri dan anaknya. Selepas tibanya di sana, dia tidak puas hati kerana keturunan abangnya telah dilantik sebagai waris penghulu di Rembau. Setelah dinasihati, dia berangkat ke Johor dan mengadukan masalahnya kepada Sultan Johor kerana Rembau masih di bawah naungan Johor. Sultan Johor telah berkenan untuk menjadikan keturunan Datuk Laut Dalam sebagai pewaris juga. Baginda telah menitahkan untuk mengahwinkan putera Datuk Lela Balang dan puteri Datuk Laut Dalam. Datuk Laut Dalam kembali ke Rembau lalu menyusun semula pentadbiran di Rembau. Dia juga telah mengisytihar keputusan Sultan untuk menggilirkan pusaka warisan itu antara dua carak iaitu Carak Waris Biduanda Jakun, keturunan isteri Datuk Lela Balang dan Carak Waris Jawa, keturunan isteri Datuk Laut Dalam.

## Geografi
Rembau merupakan salah satu daripada 7 daerah yang terdapat di Negeri Sembilan. Kedudukannya yang terletak di kawasan pinggiran sebelah barat Banjaran Titiwangsa juga menjadikan daerah tersebut sebahagian daripada Negeri Sembilan barat, bersama-sama daerah Seremban dan daerah Port Dickson.

Daerah Rembau bersempadan dengan daerah Seremban di utara, daerah Port Dickson di barat, daerah Kuala Pilah di timur, dan daerah Tampin dan daerah Alor Gajah, Melaka di selatan.
## Pentadbiran
Daerah Rembau ditadbir oleh Majlis Daerah Rembau dan berpusat di Bandar Rembau. Daerah ini terbahagi kepada 17 mukim. Terdapat sebuah bandar dan 10 pekan di dalam daerah ini.

### Mukim
# Mukim Batu Hampar
# Mukim Bongek
# Mukim Chembong
# Mukim Chengkau
# Mukim Gadong
# Mukim Kundor
# Mukim Legong Ilir
# Mukim Legong Ulu
# Mukim Miku
# Mukim Nerasau
# Mukim Pedas
# Mukim Pilin
# Mukim Selemak
# Mukim Semerbok
# Mukim Sepri
# Mukim Tanjong Kling
# Mukim Titian Bintangor 18.

### Bandar dan pekan
# Bandar Rembau
# Pekan Kampong Batu
# Pekan Kota
# Pekan Lubok China
# Pekan Pedas
# Pekan Chembong
# Pekan Rembau
# Pekan Chengkau
# Pekan Seri Kota
# Pekan Seri Kendong
# Pekan Merbau Sembilan

## Demografi
Berdasarkan bancian Malaysia 2020 jumlah penduduk di Daerah Rembau ialah seramai 47,296 orang dengan kepadatan penduduk 117 orang perkilometer persegi yang dikategorikan sebagai taburan penduduk padat. Majoriti penduduk di daerah ini merupakan Bumiputera, membentuk 86.5 peratus penduduk. Kaum kedua terbesar merupakan kaum India diikuti Cina. Sebanyak empat peratus penduduk merupakan bukan warganegara.

Nisbah penduduk lelaki kepada penduduk wanita ialah 103:100. Terdapat 16,117 tempat kediaman dengan sebanyak 12,722 isi rumah. Purata saiz isi rumah pula dicatatkan seramai empat orang dalam sebuah rumah. Lebih 33 ribu penduduk dalam kalangan umur bekerja, 10 ribu dalam golongan muda dan selebihnya empat ribu orang merupakan warga tua.

### Agama
Majoriti penduduk di daerah Rembau beragama Islam yang terdiri daripada penduduk berbangsa Melayu dan beberapa etnik lain. Agama kedua terbesar merupakan Hindu yang kebanyakannya dianuti penduduk berbangsa India. Agama ketiga terbesar merupakan Buddha yang majoritinya terdiri daripada penduduk berbangsa Cina. Penduduk berbangsa bumiputera lain dan etnik yang lain terdiri daripada mereka yang menganut Kristian dan beberapa agama lain serta tidak beragama.

## Politik
### Pihak Berkuasa Tempatan (PBT)
Kawasan di dalam daerah Rembau ditadbir oleh Majlis Daerah Rembau. 

### Ahli Parlimen
*Ahli Parlimen 
**YB Dato' Seri Utama Mohamad Hassan

### Ahli Dewan Undangan Negeri (ADUN)
*ADUN 
**YB Dato' Zaifulbahri Idris

*ADUN 
**YB Tuan Suhaimi Aini

## Rujukan

## Pautan luar
*N.Sembilan DK
*Laman web rasmi Majlis Daerah Rembau
*Peta-peta berkaitan dengan Rembau